**Pasakoja I. M., g. 1967 m. Skripijos km. (Panevėžio raj.), gyv. Bajoruose.**

*Gerai, iš pat pradžių Jūs tada prisistatykit, na, vardas pavardė.*

Na, aš esu Irma Mainelienė, Adomo Užkurėlio anūko žmona. Taip gal galima pasakyt būtų.

*Taip, o anūkas?*

Anūkas Valdas Mainelis.

*Aha, ir jisai…*

Taip va, aš pati, aišku, ne iš šito krašto kilusi, bet atsikėliau į Bajorus gyventi, ištekėjau ir va, dabar jau trisdešimt metų Bajoruose. O kadangi Užkurėlio gimtinė Bajoruose pačiuose, tai va kaip ir… kaip ir, va tai tokie ryšiai. Nes mano vyro mama – būtent Adomo Užkurėlio dukra, viena iš dukrų.

*Taip, jos vardas?*

Genė.

*Genė, aha.*

Dvidešimt devintų [1929] gimimo. Dar buvo viena už ją jaunesnė, tai jinai gal maža ir mirė, iš tikrųjų, sakė yra dar Irutė viena buvusi, bet nepažinojom, neteka.

*Mhm…*

Septyni vaikai jų šeimoj kiek mes žinom buvo.

*A, daug… Jūs pati kada gimėte ir kur?*

Šešiasdešimt septintais metais [1967], Panevėžio rajone, Krekenavos seniūnijoj, Skripijos kaimas.

*Mhm, taip, kas iš, na, iš jūsų „artimųjų“, čia parašyta, bet tai iš jūsų pažįstamų kas, giminių buvo patekęs į lagerį?*

Daugiau žinokit ir nežinau, būtent tiktai kad Užkurėlis, kad tenai kalėjo, žinom.

*Gal žinote, kokiomis aplinkybėmis ir kada jis buvo suimtas ir įkalintas Macikuose?*

Kiek, žinokit, teko iš, iš giminių, iš, iš tų artimesnių gal daugiau, kiek, va, pasakojo viena sesuo, kuri daugiau gal jinai žinojo, nes jinai tais dalykais domėjosi, tai sakė kaip ir buvo ten… tas metas, kai kolūkius, visus žmones, sakė, į kolūkius visi, į kolūkius, tokių pavienių nepripažino niekas. Tai va, buvo susirinkimas ir jis susirinkimo metu, saka, atsistojo ir pasakė: „Aš į kolhozą neisiu, aš turiu septynis vaikus ir aš juos išmaitinsiu iš savo žemės.“ Tai va, po to jį sulaikė ir taip jisai ir dingo, ir jį išvežė ir niekas jo nebematė.

*O kaip atsigirdo, kad būtent į Macikų lagerį? Kaip sužinojot?*

Žinokit, aš nelabai žinau tų dalykų. Manau, kad, va, būtent ta sesuo jau, kurios nebėra, amžinatilsį irgi, tai, žodžiu, jinai ten kažkaip tą informaciją gavo, ten su tokia moterim susisiekė iš Šilutės, Naruševičienė, kiek žinau, jos pavardė, su ja susikontaktavo, kažkur buvo susitikę jos abi, ir jinai pasakė, kad jinai irgi kalėjo tam pačiam lagery, tik aš nežinau, kaip jinai buvo į tą lagerį patekus, kokiom aplinkybėm, bet, reiškia, jinai jį pažinojo. Va būtent taip ir, taip ir tą informaciją ir gavo, iš tos moteriškės.

*O jinai pati, tarsi ir išėjo iš lagerio?*

Žinokit, jinai, kiek aš žinau, tai jinai ne lageryje mirė. Jinai, jinai mirė… Gal paskui juos ten paleido iš to lagerio, aš nežinau tos istorijos, reiškia, kiek žinau, Adomas tai mirė lageryje, o ta moteris – ne lageryje, nes sakė kaip ir jos kažkur ir kapas yra. Nežinau, dabar mes šnekėjomes, reiškia, ten Šilutėj yra kur tas kapas, va būtent paminklas pastatytas Adomui Užkurėliui, ten šone yra kažkokia moteris palaidota. Va ant paminklo neatsimena kokia pavardė yra užrašyta, būtent va šnekėjausi aš su viena iš anūkių… kur Kretingoj va, kur sakiau, kur kapus lanko, jinai saka: „Aš neatsimenu kokia ten pavardė ant to paminklo… Yra kažkokia pavardė.“ Tai mes galvojam, ka[d] galbūt ten tos moteriškės kapas gali būt šone. Nes jinai tuo laiku, kai rūpinosi va būtent paminklo statymu, jinai jau buvo, tada jau buvo senyvo amžiaus… Tai jos tikrai gyvųjų tarpe dabar nebėra ir, ir, ir…

*O paminklas kada statytas?*

Oi, žinokit, nežinosiu aš irgi… Senai. Žinau, kad tada važiavo būtent va ta Vanda, sesuo amžinatilsį, važiavo… Dukra viena, reiškia, iš dukrų… Adomo, važiavo jinai į Šilutę, va, pas tą moterį, su ta moterim susitiko, paliko tai moteriškei pinigų, kad jinai pastatytų, reiškia, paminklą, ir tada jinai, ta moteris, rūpinosi ten tuo visu dalyku.

*Ar žinojo tikslią vietą?*

Tikslios vietos nežinojo, nes, sakė, ėjo pas kunigą, tuo metu kuris ten dirbo, aš nežinau, ėjo pas kunigą, kunigas sakė, taip pasakė, reiškia, kaip tą dieną buvo mirę ne vienas tam lageryje žmogus, keli, tai dabar, reiškia, toj vietoj, kur palaidota, net tiksliai ir nežino, ar ten vienas, ar ten keli, ar ten išvis nieko nėra, nes kunigas kaip pasakė: „Tikslios vietos nėra, bet, reiškia, atseit – žemė visa šventa, ir va jums žemės lopinėlis, ir ten galit jūs statyti, reiškia, tą, ką jau norit.“ Tokia situacija, kiek žinom mes.

*O lankydavot? Ar, ar jūs pati esat kada buvusi?*

Ne, nesu buvus tam krašte. Tai va lanko būtent viena iš anūkių, kur Kretingoj gyvena, nes sakė: „Kiekvieni metai per Vėlines nuvažiuojam ir taip nuvažiuojam, – sakė, – vasarą ir gėlyčių pasodinam, ir palaistom.“ Tvarko jinai, prižiūri tus abu kapus – ir tą, ir tą, va, tos moters kažkokios. Nežinau, ar čia tikrai būtent tos šone yra, vat, saka, ant paminklo tikrai neatsimenu, kokia pavardė, ir išvis ar jinai yra ant paminklo, ta pavardė.“ Moteriškės kokios, kur šone palaidota, gali būti, kad iš tų pačių.

*Gal pasakojo, o kada… Ai, nu, nežinot tiksliai ar ne, bet ar tai buvo po Nepriklausomybės, ar prieš, ar sovietiniais laikais tas paminklas?*

Net ir nežinom, žinokit, ne, paminklas tai buvo, vojetus, apie kuriuos čia metus galėjo būti… Apie aštuoniasdešimtus maž kokius [1980]… Ne, anksčiau gal net, net nežinau, žinokit, tiksliai nepasakysiu, gal dar tarybiniais laikais vis dėlto tie dalykai buvo tvarkomi…

*Mhm…*

Ne po Nepriklausomybės, ne, ne, anksčiau.

*Anksčiau?*

Tikrai anksčiau.

*Aha… O kažkokių leidimų nereikėjo?*

Aš nežinau, sakau, ten ta mot[eris]… Nebėra va tų žmonių, kurių galėtų būt paklaust. Sakau, ten ta moteris rūpinosi, kuri buvo vietoj, tais dalykais, kas reikalinga, sakau. Kiek žinau, tai sesuo nuvežė, sakė: „Pinigų palikau ir paprašiau, kad sutvarkytų.“ Tai va, jinai ten ir tvarkė, ta moterytė. Bet tai jinai jau buvo tada senyvo amžiaus, tai faktas, kad jos jau nebėra. Nebėr ko paklaust.

*O pats Adomas Užkurėlis, jis kelintais metais buvo suimtas ir kiek jis ten kalėjo?*

Oi, žinokit, nepasakysiu aš irgi nieko, kuriais buvo suimtas, bet vis tiek jis buvo suimtas kažkur apie keturiasdešimt kažkuriais [194…] galėjo būt, nes vis tiek, tuo laiku, kai į kolūkius visus jau, varė iš vienkiemių, į kolūkius. Tai, o šiaip tai, jo tėviškė tai pačiuose Bajoruose, gyvenvietė yra, pats paskutinis namas išvažiuojant ten į Jotupės pusę. Tai ten tuose namuose paskui ir, ir gyvena, nu šeima gyveno, aišku. Jį ištrėmė, o va šeimą visą į Sibirą gi išvežė. Šeima buvo ištremta į Sibirą. Tai viena iš dukterų ar dvi dukterys pabėgo nuo trėmimo, nuo tremties, va mano uošvienė, jinai buvo ištremta į Sibirą, o ten karo metais, kiek žinau, tai tas namas, jisai buvo labai didelis, kiek pasakojo va uošvienė atsimenu, karo metais… Pataikė (čia gi ėja frontas pro šalį kažkur tai), ir pataikė sviedinys tiesiai į namą, tai pusę namo nunešė, a pusė lika. Tai, saka: „Mane per langą išmetė.“ Tai va, kiek uošvienė pasakoja. Buvo jie tada vaikai gi dieve, dvidešimt devintų, trisdešimtų [1929–1930] kažkur gimimo, tai jau, kiek gi jiem buvo metų… Penkiolika, keturiolika, gal dar mažiau, tai va, ištrėmė. Jų mama, sakė, irgi mirė anksti, trisdešimt antrais gal metais ar trečiais [1932–1933]*… Mhm…* būtent Adoma Užkurėlia žmona, tai va, irgi mirė anksti. O, reiškia, jisai buvo vienas tėvas ir augina visus septynis vaikus.

*Mhm… Nu taip irgi…*

Septyni, tai va vienas pabėga į užsienį, tada va, kad į Sibirą neišvežtų. Tai jo kontaktų, žinokit, bandėm ieškot, dar bandėm ir per interpo… per, per Raudoną kryžių gal ieškoja, Vokietijoj kaip ir buvo kažką atradę, bet taip ir neradom galų.

*Nepasiteisino.*

Žinom tik vardą ir pavardę, daugiau nieka. Taip ir neradom to vieno.

*Nu su tiek mažai informacijos sunkiai atrasti…*

Sunkiai, nes tuo metu, kaip sakyt, vaikai visi maži buvo to Adomo, kas, ir niekas niekur nieka… O tuo labiau, kai ta situacija tokia buvo, kai į Sibirą gi trėmė, tai va taip ir išsibarstė visi kas kur.

*O kaip atsigirdot, kad jis lageryje numirė?*

Žinokit, aš tiksliai nežinau, bet kažkas pranešė, kažkokią informaciją gavo. Gal ta moteris, va, ir pranešė, kur jos kažkur susibendravo, kažkokiam susiėjime Rokiškyje. Susiėjime kažkokiam su ta Vanda, amžinatilsį. Tai va, būtent, ir tą informaciją, manau, kad perdavė galbūt va ta moteris, kur sakau, kur, kur bendravo, nes dabar aš, kaip sakyt, namuose, kaip sakiau, pažiūrėsiu dokumentų. Bandžiau ieškot, bet dokumentų tikrai jokių neturiu, nieko, tai šiandien dar kalbėjau su viena iš, iš, iš pusseserių mana vyra. Reiškia, jinai sakė, kaip sako, man atrodo, sako, kažin ar pas mus dar nėra kažkokių mirties išrašų, ar dar kažkokių tai dalykų. Bet jie tiksliai irgi nežina, ar nėra. Saka: „Kaip ir aš kažkada esu mačiusi, kad turėjom kažką tokio, kažkokį ar pranešimą, ar kažką… Kažką kažkas buvo kažkur atsiuntę.“ Bet labai senas laikas, taip kad kažin ar beturi, saka: „Nebandėm ieškot, bet – sako – kaip ir vat prisimenu, kaip ir buvo kažkas.“ Bet dabar, šiai dienai, tai aš bandžiau pas save ieškot, sakau, nieko neradau. Nes šiaip visus dokumentus tvarkau, tai ne, nebuvo tokio dalyko.

*Kelintais metais jis maždaug mirė? Gal…*

Ant paminklo jo ten metai parašyti, jo, būtent tais metais ir mirė…

*Mhm..*

Tais metais mirė, tiktai sakau, neaišku, ar jis ten palaidotas toj vietoj, kaip aiškino mums, kaip sakė.

*Bet, kad kapinėse, tai, tai tikrai…*

Taip, taip. Galbūt ten ne vienas užkastas toj vietoj, arba išvis ten kažkas kitas palaidotas, bet jam leido pastatyt paminklą būtent.

*O kunigas buvo katalikų ar?*

Taip… Taip, taip…

*Mhm…*

Tuo metu koks ten, kai, va, tuo metu koks ten kunigavo, nežinom mes nieko. Aišku, irgi buvo jau, ko gero, senyvo amžiaus ir, ko gero, tų žmonių, tai aišku, kad nebėra. Čia tikrai senas laikas, kada jie čia tą paminklą statė, aš kažkaip neatgaminu. Mažu, dar manęs nebuvo Bajoruose, tikriausiai nebuvo, sakau, apie aštuoniasdešimtus [1980] galėja… Aš pati tik apie aštuoniasdešimt septintais [1987] į Bajorus atvažiavau.

*Ai… Ir tai jis jau turėjo stovėt, tas paminklas?*

Jo, jo, jo, jo, jo, net ne prie manęs tas, tikrai būčiau žinojus, ne prie manęs, jau tas buvo anksčiau padaryta.

*Mhm… O ten apie tą aplinką, kaip statė irgi va, kaip sakant, nieko nežinot, nepasakojo?*

Nieko nežinosiu, nieka, žinokit, ir iš giminių nežinau, iš tų… Ir vaikų būtent tos Vandutės klausiau, niekas nežina, saka, kiek mama yra sakius, tai va, jie kiek žina, tiek žina, daugiau irgi nieka, tos informacijos neturi.

*Ir kaip jis tenai gyveno tame lageryje?*

Niekas nežino nieka*…*

*Jokių atsiliepimų?* Ne, nes nekontaktavo su niekuo. Taigi buvo gal tokie laikai, taigi nebuvo galimybės.

Nieks nei nelankydavo, nei nieko?

Ne, ne, ne, neleisdavo gal net tokių dalykų.

*Gali būt… Nu kiti sako, kad kažką aplanko, bet…*

Nežinau, žinokit, jau ko nežinau, tai nežinau. Sakau, man buvo keista, pamačiau laikrašty tą nuotrauką paminklo [juokiasi], žiūriu, o Adomas Užkurėlis, skambinu ir Valdai, sakau: „Tava senelia kapas, ar tu žinojai?“ – sakau. Saka: „Žinau.“ Nu tai va…

*Čia tik dėl to, kad tas vietovardis, vieta…* Taip…

*Ir susiradom. Ar turi dar ko paklaust?*

*Ar jūs gal dar ką ne…?*

Tai, kad net nežinau, žinokit, kad labai nieko daugiau, aš sakau jau, kiek jau ką kas pasakė, tiek ir turiu. Sakau, dar galvojau nuotraukų galbūt ir praversti, bet tai, kad nežinom kas ten yr tose nuotraukose, nes sakau, tų nuotraukų tikrai yra pakankamai senų, nes ten tėvukų, da[r] gal ir yra kažkokių senų labai…

*O taip tiesiog gal kažkokių… Ar dar gal kažkokie kaimynai buvo ten patekę? Nesat atsigirdus?*

Ne, ne, ne. Jie gi gyveno vienkiemis ten buvo tais laikas, tai praktiškai iš tų vienkiemių gi tus žmones išveždavo, o ką ten su juo išvežė, gi niekas tos… Paėmė, išvežė ir niekas nieko nežino, gi niekas niekur… Slapta gi visa ta dalykus darydavo, niekas ten gi, neviešindavo niekur nieko, tokie laikai buvo.

*…apie Macikus girdėjęs?*

Ne…

*Irgi tiek pat, ar ne?* Čia gal aš daugiau sužinojau [juokiasi]… Ne, jis irgi tikrai nežino nieko daugiau. Dar klausiau dar, bet daugiau, vat sakau, iš tų gal kitų, kurie, nes jau… Nežinom mes daugiau tos informacijos, sakau, dar bandžiau ieškot dokumentų, sakau, gal kažkokių rasiu, kad kažką, bet nieko neradau… Namuose nieko nėr. Reiškia, jeigu ir davė tą informaciją, gal kažkam, vienu kažkokiu adresu buvo nusiuntę, dar tos moters klausiau, kur dabar gyvena tuose namuose, yra gi, tuose namuose gyvena vieno iš sūnų žmona gyvena, bet jinai ten labai sunkiai sueina susišnekėt. Vakar dar pasiskambinau, sakau: „Gal turit kokių nuotraukų?“, tai jinai saka: „Turiu laidotuvių.“ Tai galvoju: „Kokių laidotuvių jūs galit turėt…“ Jeigu laidotuvių, tai mamos laidotuvių turi, bet ne tėvuko. Nu žodžiu, sunku susišnekėt su, su ta moteriške, jinai irgi virš aštuoniasdešimt metų jau, tai va, ir, ir, ir, ir, nieko jinai, informacijos irgi nieko nesuteikia. Tuose namuose dar gi gyveno kita dukra Adomo, pati vyriausia. Taip netekėjus jinai ir buvo, mirė, palaidota Kalneliškių kapinėse. Tai va, praktiškai visi palaidoti Kalneliškių kapinėse… Visi, iš tikrųjų taip, visi, tai va to Jono tiktai nežina kur, Vokietijoj ar kur jisai, ir va ta mažoji, kur buvo nežinau aš, kur jinai palaidota irgi. O taip visi Kalneliškiuos, čia vietoj… Niekur toli neišsibarstė.